L-aħħar jiem ta' Abraham U Abraham kompla ħa mara oħra, li kien jisimha Ketura. U din wilditlu 'l Żimran, 'il Ġoksan, 'il Medan, 'il Midjan, 'il Isbak, u 'l Suwaħ. Ġoksan wiled 'il Seba, u 'l Dedan. Ulied Dedan kienu l-Assurin, il-Letusin, u l-Lewmin. Ulied Midjan kienu Għefa, Għefer, Ħanok, Abida u Eldagħa. Dawn kollha kienu wlied Ketura. Abraham ta ġidu kollu lil Iżakk; u lil ulied il-konkubini tiegħu tahom xi rigali, u meta kien għadu ħaj bagħathom 'il bogħod minn ibnu Iżakk lejn il-Lvant, fl-art tal-Lvant. U dawn huma s-snin ta' ħajjet Abraham; għex mija u ħamsa u sebgħin sena. U Abraham ħa l-aħħar nifs u miet, wara xjuħija sewwa, xiħ mimli bil-għomor, u nġabar ma' niesu. U difnuh Iżakk u Ismagħel uliedu fl-għar ta' Makfela, fl-għalqa ta' Għefron bin Soħar il-Ħitti, li hemm biswit Mamri, l-għalqa li kien xtara Abraham mingħand ulied Ħet. Hemm kienu midfuna Abraham u Sara martu. U wara l-mewt ta' Abraham, Alla bierek lil Iżakk ibnu, u Iżakk mar joqgħod f'Bir-laħaj-roj. Nisel Ismagħel U dan hu nisel Ismagħel bin Abraham, li kienet wilditlu Ħagar l-Eġizzjana, il-qaddejja ta' Sara. U dawn huma l-ismijiet ta' wlied Ismagħel, b'isimhom skont twelidhom: Nebajot, il-kbir; Kedar, Adbel, Mibsam, Misma, Duma, Massa, Ħadad, Tema, Ġetur, Nafis u Kedma. Dawn huma wlied Ismagħel u ismijiethom fl-irħula tagħhom u fl-għerejjex tagħhom, tnax-il prinċep tat-tribujiet tagħhom. U dawn huma s-snin ta' ħajjet Ismagħel: mija u sebgħa u tletin sena. U ħa l-aħħar nifs u miet, u ngħaqad ma' niesu. U għammru minn Ħawila sa Sur, li tinsab biswit l-Eġittu, fit-triq lejn l-Assirja, u kull wieħed minnhom baqa' jeħodha kontra ħutu. Il-familja ta' Iżakk U dan hu n-nisel ta' Iżakk bin Abraham. Abraham wiled lil Iżakk. U Iżakk kellu erbgħin sena meta ħa b'martu lil Rebekka, bint Betwel l-Arami minn Fiddien-aram, oħt Laban l-Arami. U Iżakk talab lill-Mulej għal martu għax kienet sterili u l-Mulej sama' talbu, u Rebekka martu tqalet. U t-trabi kienu jissaraw bejniethom f'ġufha; u hi qalet: "Jekk inhu hekk, x'se jkun minni?" U marret tistħarreġ lill-Mulej. U l-Mulej qalilha: "Hemm żewġ ġnus f'ġufek, u żewġ popli jinfirdu minn ġewwinik; u poplu jegħleb poplu ieħor, u l-kbir jaqdi liż-żgħir." U ż-żmien għall-ħlas għalqilha, u nstabu żewġ tewmin f'ġufha. U twieled l-ewwel wieħed, ħamrani, u kellu bħal mantar tas-suf fuq ġismu kollu, u semmewh Għesaw. U wara dan twieled ħuh, b'idu mqabbda ma' għarqub Għesaw, u semmewh Ġakobb. U Iżakk kellu sittin sena meta tweldulu dawn. Ġakobb u Għesaw U t-tfal kibru, u Għesaw kien kaċċatur tas-sengħa, raġel tar-raba' imma Ġakobb kien raġel kwiet, jgħix fl-għerejjex. U Iżakk kien iħobb lil Għesaw, għax il-kaċċa kienet togħġbu, u Rebekka kienet tħobb lil Ġakobb. U Ġakobb kien qiegħed isajjar it-tisjir, u Għesaw daħal għajjien mir-raba'. U Għesaw qal lil Ġakobb: "Ħallini niekol, jekk jogħġbok, minn dan l-ikel ħamrani għax jien għajjien. (Għalhekk bdew isejħulu Edom ). U Ġakobb qallu: "Begħli llum il-primoġenitura tiegħek." U Għesaw wieġbu: "Arani, jien se mmut. X'nagħmel biha din il-primoġenitura?" U Ġakobb qallu: "Aħlifli issa." U ħaliflu, u b'hekk biegħ il-primoġenitura lil Ġakobb. U Ġakobb ta lil Għesaw ħobż u għads, u dan kiel u xorob, qam u telaq. Il-primoġenitura Għesaw ma stmaha xejn.